‘ANC die rede vir uittog uit SA’(Foto: pixabay) Die VF Plus sê die ANC se beleid van herverdeling, in plaas van bou, is die oorsaak van die land se probleme. “Dit is die rede waarom baie jong wit mense genoodsaak is om die land te verlaat,” het Tammy Wessels, VF Plus-jeugleier, in ŉ verklaring gesê. Die party het gesê hy verwelkom die president se hand van samewerking wat hy na wit jeugdiges uitreik, maar is steeds besorg oor die ANC se beleid wat geïmplementeer word en wat nie tot voordeel van alle Suid-Afrikaners is nie. Pres. Cyril Ramaphosa het Dinsdag tydens ŉ gesprek in Stellenbosch gesê wit jong mense moet in die land bly en hul vaardighede hier aanwend. Maroela Media het vroeër berig Ramaphosa het gesê hier is geleenthede vir álle Suid-Afrikaners. “Dit is juis pres. Ramaphosa en die ANC se verdelende retoriek oor grond en wit mense wat gemarginaliseerde jong mense dwing om ander geleenthede in die buiteland te oorweeg,” het Wessels gesê. “Die VF Plus is daarvan oortuig dat alle jong mense wil sien dat Suid-Afrika tot voordeel van almal groei. Diskriminerende wetgewing en beleid soos swart ekonomiese bemagtiging, regstellende aksie en rassekwotas belemmer egter ŉ toekoms van gelyke geleenthede vir almal. Solank hierdie kunsmatige praktyke tot nadeel van ander voortduur, sal geleenthede in die buiteland die alternatief vir jong mense van minderhede bly.” Sy het gesê balans kan nie verkry word deur weg neem en te herverdeel nie. Die burgerregtegroep AfriForum het in reaksie op Ramaphosa se stellings ook gesê verkiesingspraatjies gaan nie emigrasie keer of omkeer nie. Alana Bailey, adjunk- uitvoerende hoof van AfriForum het gesê misdaad en onsekerheid oor eiendomsregte is van die kwessies wat die swaarste weeg wanneer mense besluit om te emigreer of nie van die buiteland na Suid-Afrika terug te keer nie. ’n Gebrek aan volhoubare loopbaangeleenthede is nóg ’n groot oorweging en word vererger deur ’n gebrek aan gelyke kanse weens rassekwotas, kaderbevoordeling, die aktiwiteite van tenderpreneurs en die vernietiging van sakegeleenthede, wat onder meer aan beurtkrag toegeskryf word, het sy gesê. Rekordvlakke van werkloosheid en jeugwerkloosheid dra verder by tot hul gebrek aan vertroue. “Almal getuig dat suksesvolle emigrasie groot ekonomiese én emosionele opoffering verg. Die meerderheid wat op ons peilings reageer, droom daarvan om na die land terug te keer, maar aan die hand van die gebeure wat hier afspeel, meen hulle dat dit nie ’n sinvolle opsie is nie,” het Bailey gesê. Sy het gesê tensy beleidsekerheid oor eiendomsregte, gelyke kanse in die arbeidsmark, ’n herstel van infrastruktuur en daadwerklike optrede teen misdadigers gesien word, is die kans groot dat emigrasie selfs verder kan toeneem. “Die stadium waarin mooi beloftes genoeg was, is lankal verby. Mense sal vir konkrete bewyse wag voordat hulle vertroue in Suid-Afrika enigsins herstel sal word. As die president ernstig is om emigrasie te keer of om te keer, is dít waar hy moet begin,” het sy gesê.